
A fa motívuma a művészetben drámajátékos megközelítéssel

A szimbólumok és motívumok hálója a művészetben, és így az irodalomban is olyan összetett asszociációs gondolkodásra sarkall, hogy nem tehetjük meg, hogy ne állítsuk a nevelés és a tanítás szolgálatába. Ebben lehet segítségünkre a motivikus tanítás, mely az élményközpontú irodalomtanítás téma- vagy motívumközpontú tananyagszerkesztésére, a konstruktivista pedagógiára épülő kooperatív tanulási-tanítási folyamat módszerére, és a drámapedagógia színes eszköztárára, a drámajátékra épít. 
Bár a motivikus tanítás minden művészeti tárgy területén alkalmazható, tanulmányomban főképp az irodalom tanításában való használatát szeretném bemutatni, hiszen a művészeti tárgyak közül legmagasabb óraszámmal ez oktatott a magyar iskolákban.
Sokak szerint már elkéstünk azzal, hogy napjaink diákjaival megszerettessük az irodalmat, az olvasást, és alig van remény arra, hogy az internet világából visszatérhessünk a könyvekéhez. Szeretnék a tanulmányomban erre rácáfolni, és megmutatni egy olyan lehetséges utat, melynek mentén reményeim szerint az irodalmi nevelés megvalósíthatja azon célját, hogy a gyerekek személyes kapcsolatba kerüljenek a művészettel, a műalkotásokkal. Ezt erősíteni hivatott egy empirikus kutatás, melynek alapját két, a motivikus tanítás elveit követő tanóra képezte. 



